ડીફેન્સ એનાલિસ્ટ ડૉ. ઉન્મેષ પંડ્યા કહે છે, “સૌથી પહેલાં તો ભારત સરકારે પોતે તરત જ સંસદની બેઠક બોલાવી પાકિસ્તાનને આતંકવાદી દેશ ઘોષિત કરી દેવો જોઇએ. જો આપણે જ નહીં કરીએ તો બીજા દેશોને કેવી રીતે કહી શકીએ કે તેઓ જાહેર કરે. દુનિયા જાહેર કરશે ત્યારે કરશે પહેલાં આપણે તો કરી જ દેવો જોઇએ. આમ કરવાથી બીજા દેશો પર પણ દબાણ ઊભું થશે. બાદમાં વેપાર માટે જે મોસ્ટ ફેવર્ડ નેશનનો દરજ્જો આપેલો છે તે પણ ફોક કરવો જોઇએ. કોઇ દુશ્મન દેશ મોસ્ટ ફેવર્ડ કેવી રીતે હોઇ શકે? પાકિસ્તાન સાથે થતા તમામ વેપાર-ધંધા બંધ કરી દેવા જોઇએ. આપણે પાકિસ્તાનમાંથી સસ્તા કાંદા અને ખાંડ મગાવીએ છીએ. દેશમાં આવતી મોટાભાગના ફૂટબોલ ત્યાંથી જ આવે છે. આ બધું બંધ કરી દેવું જોઇએ.